Title: Guia didàctica del professorat
Course: Tecnologia 3r ESO 1r T > Section: General

1. Presentació de l’assignatura

A partir dels continguts per a tota l’etapa es presenta una proposta de treball per al 3r curs de l’ESO en la matèria de Tecnologia. La proposta té caràcter orientatiu per permetre que cada centre distribueixi els continguts d’acord amb els seus propis criteris.

L’estructura del curs permet que hi hagi en cada mòdul un apartat on s’hagin de seguir les fases del procés tecnològic que, tal i com descriu al currículum, ha de ser un contingut comú a tots els blocs.

El curs pel 1r trimestre s’estructura en dos blocs o temes específics.

- Tema 1. Estructures
- Tema 2. Màquines i mecanismes.

Hi ha un 3r bloc que es planteja com a contingut comú a la resta de blocs (treball en paral·lel). Aquest 3r bloc és el bloc del procés tecnològic. No és, per tant, un bloc de continguts específics, sinó que ha de marcar la forma de treball dels continguts desenvolupats a cada curs.

A tercer d’ESO l’alumnat ha de ser capaç de seguir el procés complet incloent el càlcul de costos, la viabilitat econòmica i tenir en compte criteris de sostenibilitat.

La comunicació del procés es reflectirà a la memòria tècnica, que contindrà els elements visuals necessaris (taules, gràfics, imatges), així com la comunicació oral amb el suport de les eines digitals adients. Cal vetllar per l’ús correcte del llenguatge tècnic i la simbologia. El treball durant el desenvolupament dels projectes ha de plantejar-se de forma col·laborativa emprant la tecnologia digital que el permetin i compartint la creació de coneixement.

A final de cadascun del temes es planteja la realització d’un projecte tecnològic on s’hauran de dur a terme activitats relacionades amb tot l’esmentat al paràgraf anterior.

Per tal de facilitar el seguiment de la proposta didàctica, es proporcionen diferents recursos de suport per al professorat que es poden consultar a l’apartat 5 d’aquesta guia didàctica.

2. Ubicació en el currículum i competències

La matèria de Tecnologia es contempla part de l’àmbit cientificotecnològic. Segons el currículum del Decret 187/2015 DOGC núm. 6945, la competència científica, entesa de manera genèrica, al·ludeix a la capacitat i la voluntat d’utilitzar el conjunt dels coneixements i la metodologia que es fan servir per explicar la naturalesa, amb la finalitat de plantejar preguntes i extreure’n conclusions basades en proves. Per competència tecnològica s’entén l’aplicació d’aquests coneixements i la metodologia en resposta al que es percep com a desitjos o necessitats humanes. Les competències científica i tecnològica comporten la comprensió dels canvis causats per l’activitat humana i la responsabilitat de cada individu com a ciutadà de contribuir a la seva millora.

El desplegament de les competències s’agrupa en quatre dimensions: indagació de fenòmens naturals i de la vida quotidiana; objectes i sistemes tecnològics de la vida quotidiana; medi ambient; i salut. S’hi inclouen aspectes com ara l’aplicació dels coneixements científics i tecnològics, la resolució de problemes de la vida quotidiana, la presa de decisions amb criteris científics, el desenvolupament dels hàbits de vida saludables, el treball col·laboratiu, la reflexió crítica i l’argumentació científica, tenint en compte el paper transversal, cada cop més rellevant, de l’entorn digital.

Els criteris per fer la gradació del nivell d’assoliment de cada competència estan relacionats amb la completesa, la pertinença, la creativitat i la capacitat de relacionar fets i/o coneixements teòrics, pràctics i contextuals de la matèria.

Per a l’àmbit cientificotecnològic s’han establert trenta continguts clau (CC) que es distribueixen en funció de la seva relació amb cada  competència i als quals s’afegeixen alguns continguts clau de la competència digital (CCD) i de l'àmbit personal i social.

En el curs de 3r d’ESO de Tecnologia, disposem de 2 hores setmanals per complir el currículum específic per aquesta matèria.

Els conceptes que es treballaran seran els següents:

Bloc 1. Estructures

- Forces i esforços
- Propietats mecàniques dels materials
- Estructures
- Solucions constructives amb estructures
- Simulació digital d’estructures
- Disseny, construcció i avaluació d’estructures simples

Bloc 2. Màquines i mecanismes

- Les màquines

1. classificació de les màquines
2. parts d’una màquina

- Les màquines simples:

1. la palanca
2. la roda
3. el pla inclinat

- Mecanismes

1. mecanismes de transmissió de moviment
2. mecanismes de transformació de moviment

- Disseny, construcció i avaluació de projectes amb mecanismes

Les competències de l’àmbit científicotecnològic que es relacionen amb els continguts clau exposats, seran, doncs, les següents (totes dins la dimensió objectes i sistemes tecnològics de la vida quotidiana).

- C7. Utilitzar objectes tecnològics de la vida quotidiana amb el coneixement bàsic del seu funcionament, manteniment i accions a fer per minimitzar els riscos en la manipulació i en l’impacte mediambiental
- C8. Analitzar sistemes tecnològics d’abast industrial, avaluar-ne els avantatges personals i socials, així com l’impacte en la salubritat i el medi ambient
- C9. Dissenyar i construir objectes tecnològics senzills que resolguin un problema i avaluar-ne la idoneïtat del resultat (de la dimensió dimensió “objectes i sistemes tecnològics de la vida quotidiana”)

Les competències de l’àmbit digital treballades són:

- CD 2. Utilitzar les aplicacions d’edició de textos, presentacions multimèdia, tractament de dades numèriques per a la producció de documents digitals.
- Cd 4. Cercar, contrastar i seleccionar informació digital adequada per al treball a realitzar, tot considerant diverses fonts i mitjans digital.
- CD 5. Construir nou coneixement personal mitjançant estratègies de tractament de la informació amb el suport d’aplicacions digitals.

Finalment, les competències de l'àmbit personal i social que es treballaran són:

- CP1. Prendre consciència d’un mateix i implicar-se en el procés de creixement personal.
- CP2. Conèixer i posar en pràctica estratègies i hàbits que intervenen en el propi aprenentatge.
- CP3. Desenvolupar habilitats i actituds que permetin afrontar els reptes de l’aprenentatge al llarg de la vida.
- CP4. Participar a l’aula, al centre i a l’entorn de manera reflexiva i responsable.

3. Metodologia emprada

Aquests materials estan pensats perquè siguin útils en un ensenyament presencial, telemàtic i, també, híbrid.

En tots tres casos, la forma habitual seria presentar els continguts adients a partir del llibre (en exposició presencial o telemàtica segons el cas) que conté cada tema. S'estudia un apartat del llibre i es fa després l'activitat relacionada.

També es pot fer en format de classe invertida, els alumnes llegeixen pel seu compte l'apartat del llibre per fer, després, l'activitat. En aquest cas, alguns alumnes poden exposar els continguts a la resta del grup en el cas de formació presencial o donar suport als companys amb dificultat (a través del fòrum adient en el cas telemàtic). No cal dir, que el professor/a sempre ha d'orientar i donar suport a l'alumnat.

En l'ensenyament presencial seria interessant que els alumnes disposin d'un dispositiu per poder consultar aquest curs. Aquest disponibiltat serà més important en el cas d'un ensenyament híbrid on no es recomana fer ús de materials o metodologia diferent quan s'estigui a classe de quan es faci telemàtic.

Es recomana que es faci ús del calendari per fixar dates d'inici de temes, activitats i entregues, de forma que l'alumnat tingui clar la temporalització del curs i el lloc on consultar-ho. Tanmateix, també es recomana utilitzar i consultar de forma habitual els fòrums de seguiment del curs.

4. Agrupacions dels alumnes

Per atendre la diversitat de l'alumnat s'han definit tres grups en el curs:

- Navegants: per als i les alumnes que necessiten un suport o activitats de reforç.
- Exploradors/es: serien els i les alumnes del grup genèric o ordinari que segueix el ritme normal i fa les activitats planificades pel nivell.
- Investigadors/es: per a l'alumnat que va més avançat i li podem encomanar tasques avançades o complementàries.

Algunes activitats, poques de fet, estan restringides per a grups determinats dels anteriors. El professor/a pot afegir restriccions segons aquests grups a la resta d'activitats segons consideri.

En la part general del curs, sota l'avaluació inicial, trobarem una activitat on els i les alumnes poden triar un d'aquests tres grups del qual formaran part. Tot i així, el professor/a ha de tenir cura que l'alumne/a estigui en el grup que necessiti segons les seves necessitats.

També estan creats 5 grups (ESO3A,... ESO3E) per a distribuir l'alumnat de cada grup-classe si s'utilitzen aquests materials de forma conjunta en tot el nivell de 3r d'ESO.

Totes les activitats estan definides per a grups separats entenent que així són útils els grups definits. Caldrà afegir tot el professorat del nivell als 3 grups de diversitat i cada professor/a al grup-classe que li correspongui.

L'ús de tots aquests grups no és obligatori però si altament recomanat per a una bona organització del curs.

Per a la gestió de grups i inscriure alumnes a grups podeu veure aquest vídeo:

Vídeo Moodle Docents - Inscriure alumnes i crear grups en un curs dins del canal EIX-Moodle del Depatament d'Educació.

5.Recursos necessaris

Totes les unitats didàctiques tenen 3 recursos iguals però amb continguts diferents i específics de cada unitat. Es descriuen els de la primera unitat amb el benentès que les altres unitats són similars.

Recursos
Recurs | Tipus | Descripció
Explicació teòrica del tema | Llibre | Amb format de llibre, conté explicats tots els conceptes treballats en la unitat i dividits en pàgines. En cadascuna tenim quadres blaus amb els continguts concrets i amb exemples quan sigui necessari
Pàgina web | URL | En aquesta pagina hi trobarem més recursos, habitualment enllaços a espais web, per ampliar o reforçar els continguts del tema.

6. Explicació de cada activitat: es fa grupal, individual, es pot fer a l’aula, ha de ser virtual, com adaptar-la, restriccions, feedback, avaluació...

Totes les activitats estan pensades perquè es puguin fer de forma presencial i també telemàtica, tot i que, en aquest segon cas, caldrà tenir present fer un bon acompanyament de l'alumnat. En totes es pot i es recomanable fer la retroacció adient a les activitats desenvolupades per cada alumne/a.

En les taules de sota s'especifiquen els detalls de cada activitat. Fem una descripció dels camps de les taules.

- Id: identificador d'activitat. El primer índex fa referència al tema; el segon numera les activitats. Les activitats amb un tercer índex són activitats lligades, si és zero vol dir va lligada amb l'activitat anterior. També es pot veure que l'activitat està una mica cap a la dreta. L'activitat amb tercer índex 1 és una activitat de dificultat básica i la d'índex 2 de major dificultat. Aquestes dues activitats estan relacionades de forma que un alumne no pot fer les dues (cal tenir-ho present en els percentatges del llibre de qualificacions).
- Activitat: el nom de l'activitat tal i com la trobarem en el curs.
- Descripció: breu explicació de l'activitat i característiques principals.
- Tipologia: pot ser Opcional (llavors està oculta i el professor/a la mostra si és necessari), General (tot l'alumnat l'ha de fer) i/o Restringida al resultat d'altres activitats o determinats grups.
- Format: tipus d'activitat especificant com ha de respondre d'alumne/a. En les activitats que els alumnes han d'enviar un fitxer de text aquest ha de ser en format pdf per evitar modificacions posteriors i facilitat la correcció. En la majoria de casos el sistema està configurat per no acceptar altres formats d'arxiu.
- Temps previst: durada pensada per l'activitat. Els temps previstos per activitat són orientatius i no contemplem el temps dedicat a revisar o explicar els conceptes del llibre. La visualització dels conceptes es pot fer prèviament a treballar l'activitat corresponent.
- Agrupaments: les activitats s'han pensat perquè es facin de forma individual, tot i així, algunes s'indica que es poden fer en grup.
- Avaluació: s'especifica com s'avalua l'activitat, si és de forma numèrica o escala; en aquest cas indicant-la. La puntuació màxima assolida i la compleció. En la majoria d'activitats està fixada la compleció de l'activitat a que l'alumne ha de rebre una qualificació. En algunes la compleció està fixada a visualitzar l'activitat.

Activitats Estructures
Id | Activitat | Descripció | Tipologia | Format | Temps previst | Agrupaments | Avaluació
A1.0. | Definicions i tipus d'esforços | Qüestionari per treballar definicions descrites al llibre relacionades amb força, i tipus d'esforços.  Les preguntes poden ser diferents per cada alumne i es presenten a l'atzar. No està temporitzat. | General | Qüestionari | 1h. | Individual | Numèrica, màxim 10 punts. Dos intents, qualificació més alta.
A1.1. | Participa a la wiki. Propietats mecàniques dels materials | Participació de l'alumne a la wiki, anomenar dos objectes i relacionar-los amb una propietat mecànica. | General | Qüestionari | 10 min | Individual | No avaluable
A1.2. | Reconeixes els esforços que hi actuen? | Activitat interactiva. Un exercici d'omplir espais en blanc amb esforços per a l'objecte indicat | General | H5P | 15 min | Individual | Puntuació numèrica, màxim 10 punts.
A1.3. | Busca el centre de gravetat | Activitat pràctica. Els alumnes han d'elaborar unes figures amb cartró i mesurar el centre de gravetat tal i com se'ls indica. | General | Tasca amb entrega. L'entrega està restringida a un fitxer d'imatge. | 1h. | Individual | Escala: No Fet//Cal revisar/Fet
A1.3.0. | Qüestionari Repte. Busca el Centre de Gravetat | Qüestionari relacionat amb el repte de buscar el centre de gravetat | General | Qüestionari | 30min | Individual | Puntuació numèrica màxim 10 punts.
A1.4. | Història dels Ponts. Investiga. | Creació d'un document de text a partir d'una investigació en internet i documentació. El document ha de complir uns requisits. | General | Entrega de document de text | 1 h | Individual | Rúbrica.
A1.5. | Fem un debat. Deixaries que es construís arran de costa? | Fòrum. Participació a debatir una qüestió relacionada amb estructures i medi ambient. | General | Fòrum | 15 min | Individual | No avaluable. Els alumnes han d'obrir un debat, i contestar dos fils per completar la tasca.
A1.6.1 | Juguem a fer ponts amb el mòbil o la tauleta | Joc de mòbil o ordinador, depenent dels recursos de l'alumne. Simular la creació d'un pont estable per poder atravessar una vall d'un riu. | Grup Navegants | Entrega d'imatge del màxim nivell aconseguit | 1h | Individual | Escala: No fet/Cal reivsar/Fet
A1.6.2 | Treballem la simulació | Simulació amb el programa de disseny de Ponts West Point Bridge Designer. Exercici Guiat. Han de consultar el tutorial (llibre). | Grup Exploradors i investigadors | Descàrrega pdf amb exercici guiat. Entrega de pdf. | 1,5h | Individual | Escala: NA/AS/AN/AE Retroacció professor.
A1.7. | Pressupost econòmic del projecte tecnològic | Tasca per treballar càlculs de pressupost amb un full de càlcul. A continuació hi ha una tasca lligada avaluable. | General | Descàrrega de full de càlcul |  | Individual/grupal |
A1.7.0 | Respon les qüestions relatives al càlcul del pressupost. | Qüestionari relacionat amb el pressupost de la tasca anterior | General | Qüestionari | 1h | Individual | Puntuació màxima 10.
A1.8. | Projecte. Creació d'una estructura resistent | Projecte. Crear una estructura amb tubets fets de paper de diaril Seguiment de tots els passos del projecte tecnològic. Prova de resistència. | General | Entrega de fitxer. Memòrial. | 4h | Grupal | Rúbrica. Retroacció per part del professor.
A1.9. | Posa't a prova | Qüestionari. Avaluació final. Recull de qüestions dels conceptes apresos durant tot el tema. | General | Qüestionari | 1h | Individual | Puntuació màxima 10 punts.

Activitats Màquines i Mecanismes
Id | Activitat | Descripció | Tipologia | Format | Temps previst | Agrupaments | Avaluació
A2.0. | Repassem conceptes | Activitat d'omplir buits per repassar conceptes introductoris del tema | General | H5P | 15 min | Individual | Numèrica, màxim 4
A2.1. | Sopa de lletres | Sopa de lletres per buscar els noms de màquines simples | General | H5P | 15 min | Individual | Puntuació numèrica màxim 10 punts.
A2.2. | Kahoot. Classifiquem palanques | Activitat interactiva per treballar amb el mòbil. Qüestionari sobre classificació de palanques segons el seu grau. | General | Activitat externa. Qüestions | 15 min | Individual/Grup classe a la vegada | No avaluable
A2.3. | Treballem les palanques i els seus tipus! | Qüestionari relacionat amb els tipus de palanques | General | Qüestionari | 30 min | Individual | Puntuació numèrica màxim 10 punts.
A1.3.0. | Qüestionari Repte. Busca el Centre de Gravetat | Qüestionari relacionat amb el repte de buscar el centre de gravetat | General | Qüestionari | 30min | Individual | Puntuació numèrica màxim 10 punts.
A2.4.1. | Problemes. El plà inclinat, el cargol i la politja. | Qüestionari de problemes relacionat amb  el plà inclinat, el cargol i la politja | Navegants | Qüestionari | 1h | Individual | Puntuació numèrica màxim 10 punts.
A2.4.2. | Problemes. El plà inclinat, el cargol i la politja. | Qüestionari de problemes. El plà inclinat, el cargol i la politja.. | Exploradors/ Investigadors | Qüestionari | 1h | Individual | Puntuació numèrica màxim 10 punts.
A2.5 | Kahoot 'Identifiquem mecanismes' | Activitat interactiva per treballar amb el mòbil. Qüestionari sobre identificació de mecanismes | General | Activitat externa. Qüestions | 15 min | Individual /grup classe a la vegada | No avaluable
A2.6. | Recordem els factors de conversió | Activitat d'omplir buits per fer canvis d'unitats en format de factor de conversió | Grup Navegants i Exploradors | H5P | 15 min | Individual | Puntuació numèrica màxim 10 punts.
A2.7.1. | Problemes. Mecanismes de transmissió i transformació de moviment | Qüestionari de problemes relacionats amb mecanismes complexos | Grup Navegants | Qüestionari | 1h | Individual | Puntuació numèrica màxim 10 punts.
A2.7.2 | Problemes. Mecanismes de transmissió i transformació de moviment. | Qüestionari de problemes relacionats amb mecanismes complexos | Grup Exploradors i Investigadors | Qüestionari | 1h | Individual | Puntuació màxima 10.
A2.8 | Repte. Descobrim les màquines del nostre entorn | Creació d'un mural o arxiu multimèdia de presentació amb la informació que es demana sobre màquines del nostre entorn. | General | Entrega de fitxer. | 2h | Individual | Rúbrica. Retroacció per part del professor.
A2.9. | Simulador Algodoo | Treball amb simulador Algodoo, simulador 2D de mecanismes. Fer cinc pràctiques guiades. | General | Treball amb el simulador | 1.5h | Individual | No avaluable
A2.9.0 | Simulador Algodoo | Qüestionari relatiu a les pràctiques de la tasca anterior. | General | Qüestionari | 1h | Individual | Puntuació màxima 10.
A2.10. | Posa't a prova | Qüestionari d'avaluació final del tema | General | Qüestionari | 1h | Individual | Puntuació màxima 10 punts.

7. Avaluació

L’avaluació es farà fent el seguiment de les diferents activitats i ús dels recursos plantejats. Pràcticament la totalitat d’activitats planificades es podrà avaluar fent un seguiment qualitatiu o quantitatiu, i en molts casos es podrà donar retroacció en línia de les activitats proposades encara que siguin autoavaluatives.

En alguns casos, es proporcionaran rúbriques d’avaluació per poder facilitar la tasca. Es triarà diferents mètodes de qualificació, doncs, en funció de la complexitat o del pes de l’activitat en base a l’assoliment de les competències.

Criteris d’avaluació

Els criteris d’avaluació recollits al Decret 187/2015 DOGC  (p50)  que es treballaran el primer trimestre i que, per tant, aniran implícits en les diferents activitats a dur a terme, són els 11 primers, i són els següents:

1.Utilitzar fulls de càlcul per estimar el cost dels projectes desenvolupats i dissenyar-ne el pla de comercialització, així com valorar-ne la sostenibilitat.

2. Construir un objecte establint un pla de treball organitzat que permeti arribar a una solució correcta tenint en compte criteris d’estalvi de recursos i respecte pel medi ambient, tot seguint les normes de seguretat de treball amb eines i materials.

3. Utilitzar correctament la simbologia i el llenguatge tècnic.

4. Realitzar presentacions que integrin eines digitals i programari específic.

5. Definir els diferents tipus d’estructures i identificar-les en objectes d’ús quotidià, indicant els tipus d’esforços a què estan sotmeses.

6. Emprar simuladors per analitzar l’estabilitat d’estructures simples i analitzar els esforços a què estan sotmeses.

7. Dissenyar i construir estructures que formin part d’un projecte tecnològic, tenint en compte aspectes dels materials: rigidesa, lleugeresa, flexibilitat.

8. Reconèixer la font i el tipus d’energia que permet el funcionament de diferents màquines. Cercar estratègies d’estalvi energètic.

9. Comprendre i descriure el funcionament i l’aplicació dels diferents mecanismes de transmissió i transformació del moviment a partir de l’anàlisi i l’observació d’aquests mecanismes en diferents màquines.

10. Dissenyar, construir i simular sistemes de mecanismes que realitzen una funció determinada dins d’un projecte tecnològic.

11. Analitzar mecanismes i sistemes de mecanismes mitjançant l’ús de simuladors digitals.